Abdulrazak Gurnah

**Abdulrazak Gurnah** (født 1948 i Sultanatet Zanzibar) er en tanzaniansk forfatter og litteraturkritiker. Han ble tildelt Nobelprisen i litteratur i 2021 for «kompromissløst og med stor medfølelse å ha gjennomlyst kolonialismens virkninger og flyktningens skjebne i kløften mellom kulturer og kontinenter.»

Per 2025 er fem av romanene hans utgitt i norsk oversettelse.

## Akademisk karriere
Gurnah var 20 år gammel da han emigrerte til Storbritannia i 1968. I 1982 tok han doktorgraden i litteratur ved Universitetet i Kent, der han har arbeidet som professor i den største delen av sin akademiske karriere. Fra 1980 til 1982 var han foreleser ved Bayero University Kano i Nigeria.

## Forfatterskap
Gurnahs skjønnlitteratur behandler ofte spørsmål om utenforskap, kulturmøter og kulturkollisjoner, kolonialisme og landflyktighet.

### Om bøkene (utvalg)

#### ''Paradis'' (1994)
Romanen *Paradise* kom ut på engelsk i 1994, og ble utgitt i norsk oversettelse i 1996, under tittelen *Paradis*. Boken fortelles fra perspektivet til tolv år gamle Yusuf, som sendes til onkelen i byen. Onkelen er kjøpmann, og hos ham skal Yusuf tjene penger for å nedbetale farens gjeld. I onkelens butikk observerer Yusuf en svært mangslungen strøm av kunder.

#### ''Ved sjøen'' (2001)
I 2001 ga Gurnah ut romanen *By the Sea*, som i norsk oversettelse fikk tittelen *Ved sjøen*. Hovedpersonen er den 65 år gamle møbelhandleren Rajab Shaaban. Han er opprinnelig fra Zanzibar, og har nylig sluppet ut fra et elleve år langt fengselsopphold der. Nå har han søkt politisk asyl i England. Via en saksbehandler i immigrasjonsverket får han kontakt med den yngre akademikeren og forfatteren Latif Muhammad, som også er fra Zanzibar. I motsetning til Rajab har Latif stått på god fot med regimet i Zanzibar; han har fått flere stipender for å ta utdannelse i Europa. Det viser seg likevel at de to mennene har mer til felles enn samme fødeland. Gradvis avdekker de sin bakgrunn og sine tidligere livsvalg

#### ''Refugee Tales III'' (2019)
I 2019 bidro han til antologien *Refugee Tales III*, som inngår i et prosjekt drevet av Gatwick Detainees Welfare Group. Denne organisasjonen, som ble etablert i 1995, arbeider for å synliggjøre skjebnene til og gi støtte til personene som tas i forvaring med hjemmel i den britiske *Immigration Act*. Den har utgitt flere antologier med fortellinger som har blitt nedskrevet ved at organisasjonen arrangerer møter mellom en etablert forfatter og en av de innsatte ved et av forvaringsanstaltene ved flyplassen Gatwick utenfor London. Personen som sitter i forvaring forteller sin historie til forfatteren, som nedtegner den og gir den en litterær form.

## Priser og utmerkelser
* 2021 - Nobelprisen i litteratur

## Bibliografi
* 1987: *Memory of Departure* (roman)
*1988: *Pilgrims Way* (roman)
*1990: *Dottie* (roman)
*1992: *Cages* (novelle) – i antologien *An African Quilt: 24 Modern African Stories*
* 1994: *Paradise* (roman) – oversatt til norsk av Kari og Kjell Risvik og utgitt av Aschehoug i 1996 med tittelen *Paradis*
*1996: *Admiring Silence* (roman) – oversatt til norsk av Kari og Kjell Risvik og utgitt av Aschehoug i 1999 med tittelen *Taushetens øy*
*2001: *By the Sea* (roman) – oversatt til norsk av Kari og Kjell Risvik og utgitt av Aschehoug i 2002 med tittelen *Ved sjøen*
*2005: *Desertion* (roman) – oversatt til norsk av Tone Formo og utgitt av Gyldendal i 2023 med tittelen *Svik*
*2006: *My Mother Lived on a Farm in Africa* (novelle)
*2011: *The Last Gift* (roman)
*2011: *The Urge to Nowhere* (essay)
*2016: *The Arriver's Tale*
*2017: *Gravel Heart*
*2019: *The Stateless Person’s Tale*, i antologien *The Refugee Tales*, utgitt av forlaget Comma Press
*2020: *Afterlives* (roman) – oversatt til norsk av av Tone Formo og utgitt av Gyldendal i 2022 med tittelen *Etterliv*

## Referanser